钦定古今图书集成/方舆汇编/边裔典/第002卷 > 金
## 钦定古今图书集成/方舆汇编/边裔典/第002卷 > 金

金制，“外国使入见，曲宴、朝辞之礼，皆小起居，阁门使
导引之。”

按《金史礼志》：外国使入见仪，皇帝即御座，鸣鞭报时
毕，殿前班小起居毕，至侍立位，引臣僚左右入丹墀
小起居，引宰执上殿，其馀臣僚分班出。阁门使奏使
者入见榜子，先引宋使副出笏，捧书左入，至丹墀，北
向立。阁使左下接书，捧书者单跪授书，拜，起立。阁使
左上露阶，右入栏内，奏封全。转读毕，引使副左上露
阶，齐揖入栏内，揖使、副鞠躬，使少前拜跪，附奏毕，拜，
起，复位立。待宣问宋皇帝时，并鞠躬，受敕旨，再揖鞠
躬，使少前拜跪。奏毕，起，复位。齐退却。引使、副左下，至
丹墀北向立。礼物右入左出，尽揖使、副傍折通班，再
引至丹墀，舞蹈五拜，不出班，奏“圣躬万福”，再拜。揖使、
副鞠躬。使出班谢，面天颜，复位，舞蹈，五拜，再揖使、副
鞠躬。使出班谢远差接伴兼赐汤药诸物等，复位，舞
蹈，五拜，各祗候，引右出赐衣。次引宋人从入，通名已
下再拜，不出班，又再拜，各祗候，亦引右出。次引高丽
使左入，至丹墀，北向略立，引使左上露阶，立定，揖横
使鞠躬，正使少前拜跪，附奏毕，拜起，复位立。阁使宣
问高丽王时并鞠躬，“受敕旨毕，再揖横使鞠躬，正使
少前拜跪”，奏毕，拜起复位，齐退却，引左下，至丹墀面
殿立定。礼物右入左出，尽，揖使傍折通班毕，引至丹
墀，通一十七拜，各祗候平立，引左阶立。次引夏使见
如上仪，引右阶立。次再引宋使副左入，至丹墀谢恩，
舞蹈五拜，各祗候平立。次引《高丽》、夏使并至丹墀，三
使并“鞠躬。有敕赐酒食舞蹈、五拜。各祗候”引右出。次
引宰执下殿。礼毕。

《曲宴仪》：皇帝即御座，鸣鞭报时毕，殿前班小起居，到
侍立位，引臣僚并使客左入，傍折通班，至丹墀，舞蹈，
五拜，不出班，奏“圣躬万福”，又再拜。出班谢宴，舞蹈，五
拜。各上殿祗候。分引预宴官上殿，其馀臣僚右出。次
引宋使从人入，至丹墀，再拜，不出班，奏“圣躬万福”，又
再拜。有敕赐酒食，又再拜。引左廊立。次引《高丽》夏从
人入，分引左右廊立果床入进酒。皇帝举酒时，上下
侍立官并再拜。接盏毕，候进酒官到位，当坐者再拜
坐，即行。臣使酒。传宣立，饮毕，再拜坐，次从人再拜坐至四盏，饼茶入，致语，闻鼓笛时，揖臣使并人从立，口
号，绝坐宴，并侍立官并再拜坐，次从人再拜坐。食入
五盏，歇宴。教坊谢恩毕，揖臣使起果床出。皇帝起入
阁，臣使下殿归幕，次赐花人从随出。戴花毕，先引人
从入左右廊立，次引臣使入左右上殿位立。皇帝出
阁坐果床入，坐立，并再拜坐，次从人再拜坐九盏，将
曲终，揖从人至位，再拜，引出。闻曲时，揖臣使起，再拜，
下殿，果床出。至丹墀谢宴，舞蹈五拜，分引出。

朝辞仪。皇帝即御座，鸣鞭报时毕，殿前班小起居，至
侍立位，引臣僚合班入，至丹墀小起居，引宰执上殿，
其馀臣僚分班出。阁使奏辞榜子，先引夏使左入，傍
折通班。毕，至丹墀，再拜，不出班，奏圣躬万福，又再拜。
揖使、副鞠躬。使出班恋阙，致词，复位，又再拜。唱“各好
去”，引右出。次引高丽使如上仪，亦引右出。次引宋使
副左入，傍折通班毕，至丹墀，依上通六拜，各祗候平
立。阁使赐衣马，鞠躬，闻敕，再拜。赐衣马毕，平身，搢笏，
单跪，受别录物。过尽，出笏，拜起谢恩，舞蹈，五拜。有敕
赐酒食，舞蹈，五拜。引使副左上露阶，齐揖入栏内，揖，
鞠躬。大使少前，拜跪，受书，起复位。揖使、副齐鞠躬，受
传达毕，齐退。引左下，至丹墀，鞠躬，喝：“各好去。”引右出，
次引宰执下殿，礼毕。

### 熙宗皇统二年改定宋使及夏国高丽使人入见先后之礼

按《金史本纪》不载。按《礼志》：熙宗时夏使入见。改为
大起居。定制以宋使列于三品班，高丽、夏列于五品
班。皇统二年六月，定臣使辞见臣僚服色拜数，止从
常朝起居，三国使班品如旧。俟殿前班及臣僚小起
居。引宰执升殿，馀臣分班毕。乃令行人见及朝辞之
礼。凡入见则宋使先礼毕，夏使入礼毕而高丽使入。
其朝辞则夏使先礼毕而高丽使入，礼毕而宋使人。
《夏》。《高丽》朝辞之赐，则遣使就赐于会同馆，惟宋使之
赐则庭授。

### 世宗大定五年以外国使臣私进礼有无不等命罢之

按《金史世宗本纪》不载。按《礼志》：“旧高丽使至阙，皆
有私进礼。大定五年，上以宋、夏使皆无此礼，而小国
独有之，不可，遂命罢之。”

大定六年，诏定“外国使初见、朝辞、朝贺及赐宴、出入
之门。”

按《金史世宗本纪》不载。按《礼志》，六年诏：“外国使初
见朝辞则于左掖门出入。朝贺赐宴则由应天门、东
偏门出入。”